IZVEDBENA UREDBA KOMISIJE (EU) 2022/1362

z dne 1. avgusta 2022

o izvajanju Uredbe (ES) št. 595/2009 Evropskega parlamenta in Sveta o učinkovitosti težkih priklopnikov glede na njihov vpliv na emisije CO2, porabo goriva, porabo energije in brezemisijski doseg motornih vozil ter spremembi Izvedbene uredbe (EU) 2020/683

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 595/2009 Evropskega parlamenta in Sveta z dne 18. junija 2009 o homologaciji motornih vozil in motorjev glede na emisije iz težkih vozil (Euro VI) in o dostopu do informacij o popravilu in vzdrževanju vozil ter o spremembi Uredbe (ES) št. 715/2007 in Direktive 2007/46/ES ter o razveljavitvi direktiv 80/1269/EGS, 2005/55/ES in 2005/78/ES (1) ter zlasti člena 5(c), prvi odstavek, točka (a), Uredbe,

ob upoštevanju Uredbe (EU) 2018/858 Evropskega parlamenta in Sveta z dne 30. maja 2018 o odobritvi in tržnem nadzoru motornih vozil in njihovih priklopnikov ter sistemov, sestavnih delov in samostojnih tehničnih enot, namenjenih za taka vozila, spremembi uredb (ES) št. 715/2007 in (ES) št. 595/2009 ter razveljavitvi Direktive 2007/46/ES (2) ter zlasti člena 24(4), člena 36(4), člena 44(5) in člena 45(7) Uredbe,

ob upoštevanju naslednjega:

(1) Učinkovitost vozil kategorij O3 in O4 glede na njihov vpliv na emisije CO2, porabo goriva, porabo električne energije in brezemisijski doseg motornih vozil se lahko razlikuje glede na njihove tehnične parametre. Učinkovitejši priklopniki imajo manjši upor vlečne sile, s čimer se izboljša energijska učinkovitost vlečnega vozila. Priklopniki s podobnimi tehničnimi parametri imajo podobne učinke na emisije CO2 in porabo goriva vlečnega vozila. Da bi se upoštevala raznolikost sektorja priklopnikov, bi bilo treba priklopnike razdeliti v skupine vozil s podobnim tipom vozila, konfiguracijo osi, največjo dovoljeno obremenitvijo osi in konfiguracijo podvozja.

(2) Uredba Komisije (EU) 2017/2400 (3) vsebuje obveznosti glede potrditve in pravila za določanje emisij CO2 in porabe goriva težkih motornih vozil. Določitev porabe goriva temelji na računalniški simulaciji, za katero je Komisija razvila simulacijsko orodje VECTO v skladu s členom 5(1), točka (a), navedene uredbe. Ker simulacijsko orodje VECTO ne more upoštevati vpliva različnih priklopnikov in ker na trgu ni na voljo programske opreme, ki bi se uporabljala za ocenjevanje vpliva priklopnikov na porabo energije vlečnih vozil, je Komisija v ta namen razvila namensko simulacijsko orodje za priklopnike.

(3) Aerodinamični upor je ena od sil, ki jih mora vozilo premagati med vožnjo. Znanstveno je dokazano, da lahko uporaba ustreznih aerodinamičnih naprav na priklopniku znatno zmanjša aerodinamični upor skupine vozil in s tem njihovo porabo energije. Zmanjševalni učinek teh aerodinamičnih naprav bi bilo zato treba potrditi.

(4) Simulacija računalniške dinamike tekočin je metoda za določanje aerodinamične vlečne sile vozila in je cenejša od fizičnega preizkusa. Take simulacije računalniške dinamike tekočin se lahko uporabijo za potrditev aerodinamičnih naprav samo, če vsi proizvajalci aerodinamičnih naprav uporabljajo iste 3D modele generičnih vozil za določanje zmanjševalnega učinka teh naprav. Ker ni na voljo ustreznih 3D modelov generičnih vozil, je Komisija razvila te modele in jih brezplačno dala na voljo na namenski platformi.

(5) Proizvajalci vozil bi morali oceniti okoljsko učinkovitost svojih vozil z uporabo simulacijskega orodja, ki ga zagotovi Komisija, in pred dajanjem teh vozil na trg Unije. Da se zagotovi pravilna simulacija okoljske učinkovitosti, bi morali homologacijski organi oceniti in spremljati ravnanje s podatki, ki se uporabljajo za simulacijo, ter ustrezno uporabo simulacijskega orodja. Po tej oceni bi moral homologacijski organ zadevnemu proizvajalcu vozil podeliti licenco za uporabo simulacijskega orodja.

(6) Informacije o okoljski učinkovitosti priklopnika se lahko uporabljajo za cestnino in obdavčitev, zato bi jih bilo treba prikazati v datoteki proizvajalca in opisni mapi za stranke. Da bi proizvajalci vozil preprečili ponarejanje, bi morali uporabiti orodje, ki ga zagotovi Komisija, za ustvarjanje kriptografske zgoščene vrednosti, ki bi morala biti del certifikata o skladnosti ali certifikata o posamični odobritvi. Ta kriptografska zgoščena vrednost se lahko uporablja za razkrivanje razlik med različnimi dokumenti zadevnega vozila. Iz istih razlogov bi se moralo za sestavne dele in njihovo potrditev uporabljati enako načelo zgoščevanja.

(7) Da bi se izognili nepotrebnim obremenitvam za proizvajalce vozil in zmanjšali število letnih ocen homologacijskih organov, bi bilo treba tehničnim službam omogočiti, da z uporabo simulacijskega orodja, ki ga zagotovi Komisija, določijo okoljsko učinkovitost vozil, ki so predmet posamičnih odobritev. Imetniki posamičnih odobritev bi zato morali imeti možnost, da od homologacijskih organov zahtevajo, naj jih napotijo na tehnično službo, ki bo ocenila okoljsko učinkovitost njihovih vozil.

(8) Obstajajo sestavni deli, ki zelo različno vplivajo na vozni upor vozila, odvisno od konstrukcijskih parametrov teh sestavnih delov. Proizvajalci teh sestavnih delov bi morali imeti možnost, da potrdijo svoje sestavne dele z določitvijo značilnosti energijske učinkovitosti samih sestavnih delov z uporabo enakih metod. Proizvajalci vozil bi morali te potrjene vrednosti uporabiti kot vhodne podatke za simulacijsko orodje za oceno okoljske učinkovitosti vozil. Če sestavni del ni potrjen, bi morali proizvajalci vozil namesto potrjenih vrednosti uporabljati standardne vrednosti.

(9) Da bi proizvajalci sestavnih delov omejili stroške potrditve sestavnih delov, bi morali biti sposobni združiti sestavne dele v družine. Za vsako družino sestavnih delov bi bilo treba preizkusiti sestavni del, ki ima najmanj ugodne lastnosti glede okoljske učinkovitosti vozila, na katerega se vgradi, njegovi rezultati pa bi se morali uporabljati za celotno družino sestavnih delov.

(10) Določbe te uredbe so del okvira, vzpostavljenega z Uredbo (EU) 2018/858, ter dopolnjujejo določbe za izdajo certifikata o skladnosti in certifikata o posamični odobritvi iz Izvedbene uredbe Komisije (EU) 2020/683 (4). Ustrezne priloge k Izvedbeni uredbi (EU) 2020/683 bi bilo zato treba spremeniti, da se v postopek homologacije vključijo potrebne spremembe.

(11) Ukrepi iz te uredbe so usklajeni z mnenjem Tehničnega odbora za motorna vozila (TCMV) iz člena 83 k Uredbi (EU) 2018/858 –

SPREJELA NASLEDNJO UREDBO:

POGLAVJE I

PODROČJE UPORABE IN OPREDELITEV POJMOV

Člen 1 Področje uporabe Ta uredba se uporablja za vozila kategorij O3 in O4, razen za: (a) vozila s karoserijo, ki ni karoserija v obliki zabojnika, kot je opredeljena v členu 2, točka 2; (b) vozila, katerih največja tehnično dovoljena masa ne presega 8 000 kg; (c) vozila z več kot tremi osmi; (d) vezne priklopnike z vlečnim ojesom in vezne polpriklopnike; (e) podporne osi; (f) vozila, ki presegajo največje dovoljene mere iz Priloge XIII, oddelek E, k Izvedbeni uredbi Komisije (EU) 2021/535 (5); (g) vozila z gnano osjo.

Člen 2 Opredelitev pojmov Uporabljajo se naslednje opredelitve pojmov: (1) „simulacijsko orodje“ pomeni elektronsko orodje, ki ga je razvila Komisija in se uporablja za ocenjevanje učinkovitosti vozil kategorij O3 in O4 glede na njihov vpliv na emisije CO2 in porabo goriva motornih vozil; (2) „karoserija v obliki zabojnika“ pomeni zaprto nadgradnjo, ki je sestavni del ogrodja vozila in pokriva blago, ki se prevaža, in za katero so dodeljene številke, uporabljene za dopolnitev oznak karoserije, 03, 04, 05, 06 ali 32 v skladu s Prilogo III, preglednica 3; (3) „orodje za zgoščevanje“ pomeni elektronsko orodje, ki ga je razvila Komisija in ki zagotavlja nedvoumno povezavo med potrjenim sestavnim delom, samostojno tehnično enoto ali sistemom in njegovim potrjenim dokumentom ali med vozilom in datoteko proizvajalca ter opisno mapo za stranke; (4) „proizvajalec“ pomeni osebo ali organ, ki homologacijskemu organu odgovarja za vse vidike postopka potrditve in za zagotavljanje skladnosti lastnosti sestavnih delov, samostojnih tehničnih enot in sistemov, povezanih z emisijami CO2 in porabo goriva, ne glede na to, ali je ta oseba ali organ neposredno vključen v vse faze izdelave sestavnega dela, samostojne tehnične enote ali sistema, ki je predmet potrditve; (5) „proizvajalec vozil“ pomeni organ ali osebo, pristojno za izdajo datoteke proizvajalca in opisne mape za stranke v skladu s členom 8; (6) „lastnosti, povezane z emisijami CO2 in porabo goriva“ pomenijo lastnosti, ki so specifične za sestavni del, samostojno tehnično enoto in sistem ter določajo vpliv zadevnega dela na emisije CO2 in porabo goriva pri vozilu; (7) „aerodinamična naprava“ pomeni napravo, opremo ali njuno kombinacijo v posebni konfiguraciji, zasnovani za zmanjšanje aerodinamičnega upora skupine vozil, ki so sestavljene vsaj iz motornega vozila in priklopnika ali polpriklopnika; (8) „generična geometrija“ pomeni tridimenzionalni model, ki ga je razvila Komisija za simulacije računalniške dinamike tekočin; (9) „datoteka proizvajalca“ pomeni datoteko, ki jo pripravi simulacijsko orodje in vsebuje informacije, povezane s proizvajalcem, dokumentacijo o vhodnih podatkih in vhodnih informacijah za simulacijsko orodje ter informacije o učinkovitosti vozila glede na njegov vpliv na emisije CO2 in porabo goriva motornih vozil ter je v obliki predloge iz Priloge IV, del I; (10) „opisna mapa za stranke“ pomeni datoteko, ki jo pripravi simulacijsko orodje in vsebuje sklop informacij, povezanih z vozilom, in informacije o učinkovitosti vozila glede na njegov vpliv na emisije CO2, porabo goriva motornih vozil ter je v obliki predloge iz Priloge IV, del II; (11) „vhodni podatki“ pomenijo informacije o lastnostih sestavnega dela, samostojne tehnične enote ali sistema, povezanih z emisijami CO2 in porabo goriva, ki jih simulacijsko orodje uporabi za določanje emisij CO2 in porabe goriva pri vozilu; (12) „vhodne informacije“ pomenijo informacije o značilnostih vozila, ki jih simulacijsko orodje uporabi za določanje vpliva na emisije CO2 in porabe goriva zadevnega vozila in ki ne spadajo med vhodne podatke; (13) „pooblaščeni subjekt“ pomeni nacionalni organ, ki ga je država članica pooblastila, da od proizvajalcev in proizvajalcev vozil zahteva ustrezne informacije o lastnostih posebnega sestavnega dela, samostojne tehnične enote ali sistema, povezanih z emisijami CO2 in porabo goriva, oziroma emisijah CO2 in porabi goriva pri novih vozilih.

POGLAVJE II

SKUPINE VOZIL, ELEKTRONSKA ORODJA IN SPLOŠNE GEOMETRIJE VOZIL

Člen 3 Skupine vozil Proizvajalci vozil razvrstijo svoja vozila v skupine vozil v skladu s Prilogo I, točka 2.

Člen 4 Elektronska orodja 1. Proizvajalci vozil uporabljajo naslednji elektronski orodji, ki ju Komisija zagotovi brezplačno v obliki prenosljive in izvršljive programske opreme: (a) simulacijsko orodje; (b) orodje za zgoščevanje. Komisija navedeni elektronski orodji vzdržuje, ju spreminja in posodablja. 2. Komisija elektronski orodji iz odstavka 1 da na voljo prek javno dostopne namenske elektronske distribucijske platforme.

POGLAVJE III

LICENCA ZA UPORABO SIMULACIJSKEGA ORODJA ZARADI HOMOLOGACIJE

Člen 5 Vloga za izdajo licence za uporabo simulacijskega orodja za oceno učinkovitosti novih vozil glede na njihov vpliv na emisije CO2 in porabo goriva 1. Proizvajalci vozil homologacijskemu organu predložijo vlogo za izdajo licence za uporabo simulacijskega orodja za oceno učinkovitosti novih vozil glede na njihov vpliv na emisije CO2 in porabo goriva. 2. Proizvajalci vozil vlogo za izdajo licence za uporabo simulacijskega orodja predložijo homologacijskemu organu z uporabo predloge iz Priloge II, Dodatek 1. Vlogi za izdajo licence za uporabo simulacijskega orodja se priložita oba naslednja dokumenta: (a) podroben opis postopkov iz Priloge II, točka 1; (b) ocena iz Priloge II, točka 2. 3. Proizvajalci vozil predložijo vlogo za izdajo licence za uporabo simulacijskega orodja najpozneje skupaj z vlogo za homologacijo ali posamično odobritvijo zadevnega vozila.

Člen 6 Upravne določbe za izdajo licence za uporabo simulacijskega orodja 1. Homologacijski organ podeli licenco za uporabo simulacijskega orodja, če zadevni proizvajalec vozil predloži vlogo v skladu s členom 5 in dokaže, da so bili vsi postopki vzpostavljeni v skladu z zahtevami iz Priloge II, točka 1. 2. Dovoljenje se izda v obliki predloge iz Priloge II, Dodatek 2.

Člen 7 Poznejše spremembe postopkov za oceno učinkovitosti novih vozil glede na njihov vpliv na emisije CO2 in porabo goriva 1. Proizvajalci vozil homologacijski organ nemudoma obvestijo o kakršnih koli spremembah postopkov, ki jih vzpostavijo za oceno učinkovitosti novih vozil glede na vpliv teh novih vozil na emisije CO2 in porabo goriva, ki jih zajema licenca za uporabo simulacijskega orodja, kadar bi take spremembe lahko vplivale na točnost, zanesljivost ali stabilnost teh postopkov. 2. Po prejemu uradnega obvestila iz odstavka 1 homologacijski organ obvesti zadevnega proizvajalca vozil o tem, ali za spremenjene postopke še naprej velja licenca, izdana v skladu s členom 6. 3. Če spremembe iz odstavka 1 niso zajete v licenci za uporabo simulacijskega orodja, proizvajalci vozil v enem mesecu po prejemu informacij iz odstavka 2 zaprosijo za novo licenco v skladu s členom 5. Homologacijski organ prekliče licenco, če proizvajalec vozil ne zaprosi za novo licenco ali če je vloga za novo licenco zavrnjena.

POGLAVJE IV

UPORABA SIMULACIJSKEGA ORODJA

Člen 8 Obveznost ocene učinkovitosti novih vozil glede na njihov vpliv na emisije CO2 in porabo goriva 1. Proizvajalci vozil določijo učinkovitost novih vozil glede na njihov vpliv na emisije CO2 in porabo goriva za prodajo, registracijo ali začetek uporabe v Uniji z uporabo najnovejše razpoložljive različice simulacijskega orodja. 2. Proizvajalci vozil rezultate simulacije, izvedene s simulacijskim orodjem, zabeležijo v datoteko proizvajalca. Razen v primerih iz člena 21(2), drugi pododstavek, in člena 23(3) je vsako spreminjanje datoteke proizvajalca prepovedano. 3. Proizvajalci vozil ustvarijo kriptografske zgoščene vrednosti datoteke proizvajalca in opisne mape za stranke, pri čemer uporabijo orodje za zgoščevanje. 4. Vsakemu vozilu, ki bo registrirano, prodano ali dano v uporabo, se priloži opisna mapa za stranke. Vsaka opisna mapa za stranke vsebuje odtis kriptografske zgoščene vrednosti datoteke proizvajalca. 5. Vsakemu vozilu, ki se bo registriralo, prodajalo ali dalo v promet, se priloži certifikat o skladnosti, ali, če so vozila homologirana v skladu členom 44 ali 45 Uredbe (EU) 2018/858, certifikat o posamični odobritvi, vključno z odtisom kriptografske zgoščene vrednosti datoteke proizvajalca in opisne mape za stranke. 6. Z odstopanjem od odstavkov 1 do 5 lahko proizvajalci vozil, ki zaprosijo za posamične odobritve za vozila, ki spadajo v zadevne skupine vozil, najpozneje skupaj z vlogo za posamično odobritev od homologacijskega organa zahtevajo, naj oceno učinkovitosti teh vozil glede na njihov vpliv na emisije CO2 in porabo goriva opravi imenovana tehnična služba. Navedena zahteva vsebuje vhodne podatke in vhodne informacije iz predloge iz Priloge III, Dodatek 1. Proizvajalec vozil imenovani tehnični službi zagotovi vhodne podatke in vhodne informacije o sestavnih delih, potrjenih v skladu s členom 11(1), v obliki datotek XML. 7. Z odstopanjem od odstavkov 1 do 5 lahko proizvajalci vozil, ki imajo homologacijo in letno proizvedejo manj kot 30 vozil, ki spadajo v zadevne skupine vozil, od imenovane tehnične službe zahtevajo, naj izvede simulacijo za oceno učinkovitosti teh vozil glede na njihov vpliv na emisije CO2 in porabo goriva. Zahteva za vsako vozilo vsebuje vhodne podatke in vhodne informacije iz predloge iz Priloge III, Dodatek 1. Proizvajalec vozil imenovani tehnični službi zagotovi vhodne podatke in vhodne informacije o sestavnih delih, potrjenih v skladu s členom 11(1), v obliki datotek XML. 8. Za namene odstavkov 6 in 7 homologacijski organi imenujejo tehnično službo, ki bo uporabljala simulacijsko orodje ter sestavila datoteko proizvajalca in opisno datoteko za stranke.

Člen 9 Spremembe, posodobitve in okvare simulacijskega orodja in orodja za zgoščevanje 1. V primeru sprememb ali posodobitev simulacijskega orodja začne proizvajalec vozil uporabljati spremenjeno ali posodobljeno simulacijsko orodje najpozneje tri mesece po tem, ko so bile spremembe in posodobitve dane na voljo na namenski elektronski distribucijski platformi. 2. Če učinkovitosti novih vozil glede na njihov vpliv na emisije CO2 in porabo goriva ni mogoče oceniti zaradi okvare simulacijskega orodja, proizvajalci vozil o tem nemudoma obvestijo Komisijo prek namenske elektronske distribucijske platforme. 3. Če učinkovitosti novih vozil glede na njihov vpliv na emisije CO2 in porabo goriva ni mogoče oceniti zaradi okvare simulacijskega orodja, proizvajalci vozil simulacijo za ta vozila izvedejo najpozneje sedem koledarskih dni po datumu, ko so bile spremembe ali posodobitve dane na voljo na namenski elektronski distribucijski platformi. Dokler niso na voljo spremembe ali posodobitve, se obveznosti iz člena 8 opustijo za vozila, za katera določitev učinkovitosti glede na njihov vpliv na emisije CO2 in porabo goriva ni mogoča.

Člen 10 Dostopnost vhodnih in izhodnih informacij simulacijskega orodja 1. Proizvajalci vozil, ali, če simulacijo izvaja tehnična služba, odgovorni organi, ki jih imenuje država članica, hranijo datoteko proizvajalca in potrdila o lastnostih sestavnih delov, sistemov in samostojnih tehničnih enot, povezanih z emisijami CO2 in porabo goriva, še deset let po proizvodnji oziroma odobritvi vozila. 2. Proizvajalci vozil ali odgovorni organi iz odstavka 1 na zahtevo pooblaščenega subjekta države članice ali Komisije v 15 delovnih dneh zadevnemu subjektu ali Komisiji predložijo datoteko proizvajalca in potrdila o lastnostih sestavnih delov, sistemov in samostojnih tehničnih enot, povezanih z emisijami CO2 in porabo goriva. 3. Homologacijski organ, ki je izdal licenco za uporabo simulacijskega orodja v skladu s členom 6 ali ki je v skladu s členom 17 potrdil lastnosti sestavnega dela, samostojne tehnične enote ali sistema, povezane z emisijami CO2 in porabo goriva, na zahtevo pooblaščenega subjekta ali Komisije v 15 delovnih dneh temu subjektu ali Komisiji predloži vlogo za izdajo licence za uporabo simulacijskega orodja iz člena 5(2) oziroma vlogo za potrditev lastnosti, povezanih z emisijami CO2 in porabo goriva, iz člena 16(2).

POGLAVJE V

LASTNOSTI AERODINAMIČNIH NAPRAV IN PNEVMATIK, POVEZANE Z EMISIJAMI CO2 IN PORABO GORIVA

Člen 11 Sestavni deli, samostojne tehnične enote in sistemi, pomembni za oceno učinkovitosti novih vozil glede na njihov vpliv na emisije CO2 in porabo goriva 1. Vhodni podatki za simulacijsko orodje vsebujejo podatke o lastnostih naslednjih sestavnih delov, samostojnih tehničnih enot in sistemov, povezanih z emisijami CO2 in porabo goriva: (a) aerodinamične naprave; (b) pnevmatike. 2. Proizvajalci vozil lastnosti aerodinamičnih naprav, povezane z emisijami CO2 in porabo goriva, določijo na podlagi vrednosti, določenih za vsako družino aerodinamičnih naprav v skladu s členom 13, in navedene lastnosti dajo potrditi v skladu s členom 17. Če takega določanja in potrditve ni, proizvajalci vozil lastnosti aerodinamičnih naprav, povezane z emisijami CO2 in porabo goriva, določijo na podlagi standardnih vrednosti, določenih v skladu s členom 12. 3. Proizvajalci vozil lastnosti pnevmatik, povezane z emisijami CO2 in porabo goriva, določijo na podlagi potrjenih ali standardnih vrednosti, določenih v skladu s členoma 12 in 13 Uredbe (EU) 2017/2400. 4. Če se bo novo vozilo registriralo, prodalo ali dalo v promet s celotnim kompletom zimskih pnevmatik in celotnim kompletom standardnih pnevmatik, lahko proizvajalci vozil izberejo, katere od pnevmatik bodo uporabili za oceno učinkovitosti novih vozil glede na njihov vpliv na emisije CO2 in porabo goriva.

Člen 12 Standardne vrednosti Simulacijsko orodje samodejno določi in dodeli standardne vrednosti za aerodinamične naprave z uporabo parametrov iz Priloge V, Dodatek 6.

Člen 13 Potrjene vrednosti Potrjene vrednosti za aerodinamične naprave se določijo v skladu s Prilogo V, točka 3.

Člen 14 Splošne geometrije vozil 1. Za določanje podatkov o aerodinamičnih napravah iz Priloge V proizvajalci aerodinamičnih naprav uporabljajo naslednje splošne geometrije: (a) splošna geometrija vlečnih vozil 4 × 2; (b) splošna geometrija vlečnih vozil 4 × 2 za polpriklopnike s postavitvijo za velik tovor; (c) splošna geometrija tovornih vozil 4 × 2 s togo konstrukcijo; (d) splošna geometrija tovornih vozil 6 × 2 s togo konstrukcijo; (e) splošna geometrija polpriklopnikov; (f) splošna geometrija polpriklopnikov s postavitvijo za velik tovor; (g) splošna geometrija priklopnikov z vlečnim ojesom; (h) splošna geometrija priklopnikov z vlečnim ojesom s postavitvijo za velik tovor; (i) splošna geometrija priklopnikov s centralno osjo; (j) splošna geometrija priklopnikov s centralno osjo s postavitvijo za velik tovor; (k) splošna geometrija zadnjih zavesic; (l) splošna geometrija stranskih oblog polpriklopnika. 2. Komisija da splošne geometrije iz odstavka 1 na voljo brezplačno v obliki prenosljivih formatov datotek .igs, .step in .stl prek javno dostopne namenske elektronske distribucijske platforme.

Člen 15 Pojem družine za aerodinamične naprave z uporabo potrjenih vrednosti 1. Potrjene vrednosti, določene za osnovno aerodinamično napravo, veljajo za vse člane družine navedene naprave v skladu z merili za družino iz Priloge V, Dodatek 4. 2. Lastnosti osnovne aerodinamične naprave, povezane z emisijami CO2 in porabo goriva, niso boljše od lastnosti katerega koli drugega člana iste družine aerodinamičnih naprav. 3. Proizvajalci aerodinamičnih naprav homologacijskemu organu predložijo dokaze, da osnovna aerodinamična naprava v celoti predstavlja družino aerodinamičnih naprav. 4. Na zahtevo proizvajalca aerodinamične naprave in ob soglasju homologacijskega organa se lastnosti aerodinamične naprave, povezane z emisijami CO2 in porabo goriva, razen osnovne aerodinamične naprave, lahko navedejo v certifikatu družine aerodinamičnih naprav. Lastnosti aerodinamične naprave iz prvega pododstavka, povezane z emisijami CO2 in porabo goriva, se določijo v skladu s Prilogo V, točka 3. 5. Kadar lastnosti aerodinamične naprave, povezane z emisijami CO2 in porabo goriva, določene v skladu z odstavkom 4, povzročijo slabšo učinkovitost vozila glede na njegove emisije CO2 in porabo goriva kot pri osnovni aerodinamični napravi, proizvajalci zadevnih aerodinamičnih naprav navedeno aerodinamično napravo izključijo iz obstoječe družine ali zaprosijo za razširitev potrditve v skladu s členom 18.

Člen 16 Vloga za potrditev lastnosti aerodinamičnih naprav in njihovih družin, povezanih z emisijami CO2 in porabo goriva 1. Proizvajalci aerodinamičnih naprav homologacijskemu organu predložijo vlogo za potrditev lastnosti navedenih naprav ali njihovih družin, povezanih z emisijami CO2 in porabo goriva. 2. Vloga za potrditev iz odstavka 1 je v obliki predloge iz Priloge V, Dodatek 2. Vlogi se priložijo vsi naslednji dokumenti: (a) pojasnilo konstrukcijskih elementov aerodinamične naprave, ki nezanemarljivo vplivajo na lastnosti aerodinamične naprave, povezane z emisijami CO2, gorivom in porabo energije; (b) poročilo o potrditvi, kot je določeno v Prilogi V, točka 3; (c) tehnično poročilo, vključno z rezultati računalniške simulacije, kot je določeno v Prilogi V, točka 3; (d) dokumentacija za pravilno namestitev aerodinamične naprave; (e) izjava o skladnosti, izdana v skladu s Prilogo IV, točka 2, k Uredbi (EU) 2018/858. 3. Spremembe aerodinamične naprave, do katerih pride po potrditvi, ne razveljavijo potrditve, razen če se njene prvotne lastnosti ali tehnični parametri spremenijo na način, ki vpliva na lastnosti zadevne aerodinamične naprave, povezane z emisijami CO2 in porabo goriva.

Člen 17 Potrditev lastnosti aerodinamičnih naprav, povezanih z emisijami CO2 in porabo goriva 1. Če je izpolnjena zahteva iz člena 13, homologacijski organi potrdijo vrednosti v zvezi z lastnostmi družine aerodinamičnih naprav, povezanimi z emisijami CO2 in porabo goriva, ter izdajo potrdilo v obliki predloge iz Priloge V, Dodatek 1. 2. Homologacijski organi dodelijo številko potrditve v skladu s sistemom številčenja iz Priloge V, Dodatek 3. Homologacijski organi ne dodelijo iste številke potrditve drugi družini aerodinamičnih naprav. Številka potrditve se uporabi kot identifikacijska števila tehničnega poročila. 3. Homologacijski organi s pomočjo orodja za zgoščevanje ustvarijo kriptografsko zgoščeno vrednost datoteke z rezultati računalniške simulacije iz člena 16(2), točka (c), in številko potrditve. To zgoščevanje se izvede takoj po pridobitvi rezultatov računalniške simulacije. Homologacijski organi navedeno kriptografsko zgoščeno vrednost skupaj s številko potrditve odtisnejo na potrdilo o lastnostih, povezanih z emisijami CO2 in porabo goriva.

Člen 18 Razširitev za vključitev aerodinamične naprave v družino aerodinamičnih naprav 1. Na zahtevo proizvajalca aerodinamičnih naprav in po odobritvi zadevnega homologacijskega organa se lahko nova aerodinamična naprava vključi v družino aerodinamičnih naprav, če navedena naprava izpolnjuje merila iz Priloge V, Dodatek 4, pri čemer homologacijski organ v tem primeru izda spremenjeno potrdilo, označeno s številko razširitve. Proizvajalci zadevnih aerodinamičnih naprav ustrezno spremenijo opisni list iz člena 16(2) in ta dokument predložijo homologacijskemu organu. 2. Če so lastnosti aerodinamične naprave iz odstavka 1, povezane z emisijami CO2 in porabo goriva, slabše kot v primeru osnovne aerodinamične naprave, nova aerodinamična naprava postane nova osnovna aerodinamična naprava.

Člen 19 Spremembe, pomembne za potrditev lastnosti aerodinamičnih naprav, povezanih z emisijami CO2 in porabo goriva 1. Proizvajalci aerodinamičnih naprav obvestijo svoj homologacijski organ o kakršnih koli spremembah zasnove ali proizvodnega postopka aerodinamičnih naprav, do katerih pride po potrditvi iz člena 17 in ki bi lahko imele nezanemarljiv vpliv na učinkovitost glede na emisije CO2 in porabo goriva vozila, opremljenega s temi napravami. 2. Po prejemu uradnega obvestila iz odstavka 1 zadevni homologacijski organ zadevnega proizvajalca obvesti o tem, ali za aerodinamične naprave, na katere vplivajo spremembe, še naprej velja izdano potrdilo oziroma ali je potrebna računalniška simulacija v skladu s členom 13. 3. Če aerodinamične naprave, na katere vplivajo spremembe, niso zajete v potrdilu iz člena 17(1), zadevni proizvajalec zaprosi za novo potrditev ali razširitev navedene potrditve v skladu s členom 18(1) v enem mesecu po prejemu navedenih informacij od homologacijskega organa. Če proizvajalci aerodinamičnih naprav za novo potrditev ali revizijo ne zaprosijo v navedenem roku ali če je vloga zavrnjena, homologacijski organi prekličejo potrdilo.

POGLAVJE VI

SKLADNOST UPORABE SIMULACIJSKEGA ORODJA, VHODNE INFORMACIJE IN VHODNI PODATKI

Člen 20 Odgovornosti, ki jih imajo proizvajalec vozil, homologacijski organ in Komisija glede skladnosti uporabe simulacijskega orodja 1. Proizvajalci vozil sprejmejo potrebne ukrepe za zagotovitev, da postopki za oceno učinkovitosti vozila glede na njegov vpliv na emisije CO2 in porabo goriva motornih vozil, za katere velja licenca, izdana v skladu s členom 6, še naprej ustrezajo temu namenu. 2. Homologacijski organi letno opravijo oceno iz Priloge II, točka 2, da preverijo, ali so postopki, ki so jih proizvajalci vozil vzpostavili za oceno učinkovitosti vozila glede na njegov vpliv na emisije CO2 in porabo goriva motornih vozil, še vedno ustrezni, ter da preverijo izbor vhodnih informacij in vhodnih podatkov ter ponovitev simulacij, ki jih je izvedel proizvajalec vozil. Homologacijski organi lahko oceno opravijo več kot enkrat na leto, vendar ne več kot štirikrat na leto, če menijo, da je taka ocena upravičena.

Člen 21 Popravni ukrepi za skladnost uporabe simulacijskega orodja 1. Homologacijski organi, ki v skladu s členom 20(2) ugotovijo, da postopki, ki jih je proizvajalec vozil vzpostavil za oceno učinkovitosti vozila glede na njegov vpliv na emisije CO2 in porabo goriva motornih vozil, niso v skladu z licenco ali lahko privedejo do napačne ocene učinkovitosti zadevnih vozil, od proizvajalca vozil zahtevajo, naj predloži načrt popravnih ukrepov najpozneje v enem mesecu po prejemu zahteve homologacijskega organa. Homologacijski organi lahko obdobje podaljšajo za največ en mesec, če proizvajalec vozil dokaže, da je za predložitev načrta popravnih ukrepov potrebnega več časa. 2. Homologacijski organi odobrijo ali zavrnejo načrt popravnih ukrepov iz odstavka 1 v enem mesecu po prejemu načrta. Homologacijski organi o svoji odločitvi obvestijo zadevnega proizvajalca vozila in vse druge države članice. Homologacijski organi lahko od proizvajalcev vozil zahtevajo, naj na podlagi nove ocene učinkovitosti vozila glede na njegov vpliv na emisije CO2 in porabo goriva, ki izraža spremembe, izvedene v skladu z odobrenim načrtom popravnih ukrepov iz odstavka 1, izdajo novo datoteko proizvajalca, opisno mapo za stranke, certifikat o posamični odobritvi in certifikat o skladnosti. 3. Proizvajalec vozil je odgovoren za izvajanje odobrenega načrta popravnih ukrepov iz odstavka 1. 4. Kadar homologacijski organ zavrne načrt popravnih ukrepov iz odstavka 1 ali ugotovi, da se popravni ukrepi ne izvajajo pravilno, sprejme potrebne ukrepe za zagotavljanje skladnosti uporabe simulacijskega orodja ali prekliče licenco.

Člen 22 Odgovornosti proizvajalca in homologacijskega organa glede skladnosti lastnosti aerodinamičnih naprav, povezanih z emisijami CO2 in porabo goriva Proizvajalci aerodinamičnih naprav sprejmejo potrebne ukrepe v skladu s Prilogo IV, točka 3, k Uredbi (EU) 2018/858, s katerimi zagotovijo, da lastnosti aerodinamičnih naprav iz člena 11(1), točka (a), ki so povezane z emisijami CO2 in porabo goriva ter so bile potrjene v skladu s členom 17, ne odstopajo od potrjenih vrednosti.

Člen 23 Popravni ukrepi za skladnost lastnosti aerodinamičnih naprav, povezanih z emisijami CO2 in porabo goriva 1. Homologacijski organi, ki v skladu s členoma 20 in 21 ugotovijo, da ukrepi, ki jih je proizvajalec sprejel za zagotovitev skladnosti aerodinamičnih naprav iz člena 11(1), točka (a), potrjenih v skladu s členom 17, niso ustrezni, od proizvajalca navedenih aerodinamičnih naprav zahtevajo, naj predloži načrt popravnih ukrepov najpozneje v enem mesecu po prejemu zahteve navedenega proizvajalca. Homologacijski organi lahko to obdobje podaljšajo za največ en mesec, če proizvajalec navedenih aerodinamičnih naprav dokaže, da je za predložitev načrta popravnih ukrepov potrebnega več časa. 2. Načrt popravnih ukrepov se uporablja za vse aerodinamične naprave, ali, če je primerno, za njihove družine, ki jih je homologacijski organ navedel v svoji zahtevi. 3. Homologacijski organi odobrijo ali zavrnejo načrt popravnih ukrepov v enem mesecu po prejemu načrta. Proizvajalca aerodinamičnih naprav in vse druge države članice obvestijo o odločitvi, da odobrijo ali zavrnejo načrt popravnih ukrepov. Homologacijski organi lahko od proizvajalcev vozil, ki so v svoja vozila namestili zadevne aerodinamične naprave, zahtevajo, naj na podlagi lastnosti navedenih aerodinamičnih naprav, povezanih z emisijami CO2 in porabo goriva, pridobljenih z ukrepi iz člena 22, izdajo novo datoteko proizvajalca, opisno mapo za stranke, certifikat o posamični odobritvi vozila in certifikat o skladnosti. 4. Proizvajalci zadevnih aerodinamičnih naprav so odgovorni za izvajanje odobrenega načrta popravnih ukrepov. 5. Proizvajalci zadevnih aerodinamičnih naprav vodijo evidenco o vsaki aerodinamični napravi, ki je bila odpoklicana in popravljena ali spremenjena, ter o delavnici, ki je izvedla popravilo. Homologacijski organi imajo na zahtevo dostop do navedenih evidenc med izvajanjem načrta popravnih ukrepov in pet let po njegovi končani izvedbi. 6. Homologacijski organ, ki zavrne načrt popravnih ukrepov ali ugotovi, da se popravni ukrepi ne izvajajo pravilno, sprejme potrebne ukrepe za zagotavljanje skladnosti lastnosti družine zadevnih aerodinamičnih naprav, povezanih z emisijami CO2 in porabo goriva, ali prekliče potrdilo o lastnostih, povezanih z emisijami CO2 in porabo goriva.

POGLAVJE VII

KONČNE DOLOČBE

Člen 24 Prehodne določbe Če obveznosti iz člena 8 niso izpolnjene, države članice brez poseganja v člen 9(3) prepovejo registracijo, prodajo ali začetek uporabe vozil iz skupin vozil, za katere sta prvi dve števki 11, 12, 13, 42, 43, 61, 62 in 63, in sicer od 1. julija 2024.

Člen 25 Spremembe Izvedbene Uredbe (EU) 2020/683 Priloge I, II, III in VIII k Izvedbeni uredbi (EU) 2020/683 se spremenijo v skladu s Prilogo VI k tej uredbi.

Člen 26 Začetek veljavnosti in uporaba Ta uredba začne veljati dvajseti dan po objavi v Uradnem listu Evropske unije. Člen 8(4) pa se uporablja od 1. januarja 2024.

Ta uredba je v celoti zavezujoča in se neposredno uporablja v vseh državah članicah. V Bruslju, 1. avgusta 2022 Za Komisijo predsednica Ursula VON DER LEYEN

(1) UL L 188, 18.7.2009, str. 1.

(2) UL L 151, 14.6.2018, str. 1.

(3) Uredba Komisije (EU) 2017/2400 z dne 12. decembra 2017 o izvajanju Uredbe (ES) št. 595/2009 Evropskega parlamenta in Sveta glede določitve emisij CO2 in porabe goriva pri težkih vozilih ter o spremembi Direktive 2007/46/ES Evropskega parlamenta in Sveta in Uredbe Komisije (EU) št. 582/2011 (UL L 349, 29.12.2017, str. 1).

(4) Izvedbena uredba Komisije (EU) 2020/683 z dne 15 aprila 2020 o izvajanju Uredbe (EU) 2018/858 Evropskega parlamenta in Sveta glede upravnih zahtev za odobritev in tržni nadzor motornih vozil in njihovih priklopnikov ter sistemov, sestavnih delov in samostojnih tehničnih enot, namenjenih za taka vozila (UL L 163, 26.5.2020, str. 1).

(5) Izvedbena uredba Komisije (EU) 2021/535 z dne 31. marca 2021 o določitvi pravil za uporabo Uredbe (EU) 2019/2144 Evropskega parlamenta in Sveta glede enotnih postopkov in tehničnih specifikacij za homologacijo vozil ter sistemov, sestavnih delov in samostojnih tehničnih enot, namenjenih za taka vozila, v zvezi z njihovimi splošnimi konstrukcijskimi podatki in varnostjo (UL L 117, 6.4.2021, str. 1).